Aika ma 1.9. klo 13.00–15.00

Paikka Pieni neuvotteluhuone, Turun kaupunginkirjasto

Läsnä Olli Hirvonen, Turku

Katarina Kapiainen, Turku  
Satu Loijas, Kaarina

Marja-Liisa Mutka, Laitila

Eila Polojärvi, Uusikaupunki  
Gunilla Ritkaew, Kemiönsaari

Tiina Salo, Raisio

Tarja Rajala, Turku

Poissa Viktoria Kulmala, Lieto

1. **Kokouksen järjestäytyminen**

Ehdotus: Katarina Kapiainen kirjoittaa muistion.

1. **Maakunnallinen Celia-koulutus**

Tarvetta on maakunnalliselle, työpajamaiselle syväkoulutukselle, jossa käytäisiin perusteellisesti läpi asiakkaiden liittäminen Celian verkkopalveluun. Myös Daisy-soittimen hankkimiseen ja käyttämiseen olisi tarvetta perehtyä, NKL:stä voisi saada koulutuksiin jonkun opastajaksi. Marraskuussa on kaksi vaihtoehtoista koulutusta, joihin voi osallistua, alustavasti vaihtoehtona voisi olla 8.11. klo 9-11.30 tai 9.11. klo 13-15.30. Koulutukset pidetään Turun kaupunginkirjastossa. Syväkoulutukseen osallistuvat perehdyttävät eteenpäin oman kirjastonsa väkeä, ja tarpeen mukaan voidaan järjestää vielä peruskoulutuksia siitä, mitä asiakaspalvelussa pitää tietää Celiasta. Kirjastot kannustavat omia työntekijöitään Celia-osaamisen ylläpitämiseen ja testitunnusten kertauskäyttöön, mutta asiakaspalvelupisteisiin laaditaan tueksi vielä yksityiskohtaiset graafit, joiden vaiheita seuraamalla asiakkaan liittäminen onnistuu muistikatkon iskiessä. Opasvideon tekemistä harkitaan.

Selvitykseen otetaan myös maakunnallisen CD-kokoelman perustaminen: koska levyt eivät kirjastoista pahemmin asiakkaille liiku, kelluva äänikirjakokoelma voisi olla toimiva ratkaisu. Tästä pitää keskustella vielä hankintaa tekevien henkilöiden ja kuvailuryhmän kanssa, äänikirjojen luettelointi kun on suurin työ- ja kustannuskysymys. Yleisesti ottaen kaikissa kirjastoissa ollaan huolestuneita Celian CD-asiakkaiden tulevaisuudesta ja siitä, saavatko huonokuntoiset asiakkaat levyt käyttöönsä varsinkaan, jos kotipalvelua ei kaikissa kunnissa ole.

Keskusteltiin myös lasten ja nuorten Celiasta. Tarja Rajala ottaa yhteyttä Päivi Almgreniin, josko AVI voisi järjestää opettajille oman koulutuksen erityislasten lukemaan innostamisesta ja Celiasta.

1. **Maakunnallinen ikääntyneiden kirjastopalveluiden hanke**

Keskusteltiin mahdollisesta yhteisestä hankkeesta, jolle pitäisi hakea rahoitusta jo lähiviikkojen aikana. Yhteisen hankkeen keskiössä on uusien, digitaalisten palveluiden tuominen senioreille esim. kotipalvelun mukana. Hankkeessa etsitään ensin kotipalvelun pilottiasiakkaita, joille kotipalvelun kautta näytetään Celian käyttöä, verkkokirjastoa, virtuaalikirkkoa, liikuntaohjelmia tai mitä ikinä sitten haluttaisiinkaan kunnan puolelta senioreille tarjota. Pilottiasiakkaat voitaisiin valita joko haun ja haastatteluiden perusteella tai etsiä sopivia asiakkaita kirjastojen jo olemassa olevista kotipalveluasiakkaista, jolloin voitaisiin myös vertailla perinteisten kotipalveluiden ja digitaalisten kotipalveluiden eri puolia. Pilotoinnin kautta pyritään kehittämään digitaalisen kotipalvelun malli, jota eri kunnat voisivat oman tarjontansa puitteissa hyödyntää.

Hankkeen kautta voitaisiin rahoittaa pilottiasiakkaille tabletit ja verkkoyhteys sekä palkata hankkeen työntekijä, joka kiertäisi asiakkaiden luona ja kotipalvelun muodossa opastaisi laitteen ja sovellusten käytössä. Yhteistyökumppaneina voivat toimia toiset hankkeet (esim. striimaushanke) ja muut toimialat (esim. liikuntapalvelut). Verkkoyhteys pilottiasiakkaille voidaan ehkä saada myös sponsorilahjoituksena.

Muunlaisen yhteisen kotipalveluhankkeen luominen on epäkäytännöllistä, sillä kuntien kotipalvelut eivät ole yhteismitallisia: joissain kunnissa kuljetukset muutamalle asiakkaalle hoidetaan polkupyörällä ja joissain jakelu tehdään erillisellä autokierroksella. Yhteinen sisältötarjonta taas on vapaammin kuntien tarpeiden mukaan sovellettavissa. Hankkeen kautta luodulla mallilla voitaisiin tukea ikääntyneiden teknologiataitoja, yhteiskunnassa mukana pysymistä, tiedonsaantia ja omaa aktiivisuutta. Mallilla voisi parhaimmillaan olla myös yksinäisyyttä lievittävä vaikutus.

Hakemus pitäisi saada vireille mahdollisimman pian, jotta ideoita voidaan esitellä 13.9. maakuntakokouksessa. Kaikki kunnat eivät välttämättä halua olla mukana pilottikuntina, joten hankkeen suunnittelusta tai mukana olemisesta kiinnostuneiden kuntien toivotaan ilmoittautuvan Tarja Rajalalle. Hankkeeseen liittyviä ideoita toivotaan mahdollisimman nopeaan tahtiin Tarjalle sähköpostitse osoitteeseen [tarja.rajala@turku.fi](mailto:tarja.rajala@turku.fi).

Olli Hirvonen vinkkasi kahdesta sähköisiin palveluihin liittyvästä opinnäytetyöstä, jotka humanistisessa ammattikorkeakoulussa on tehty: Minna Haution Sähköä kulttuuripalveluihin (2014, löytyy myös tiivistelmä-PDF:nä osoitteesta http://www.humak.fi/julkaisut/sahkoa-kulttuuripalveluihin/) ja Olli Hirvosen oma Nettiä ikä kaikki (2013).

1. **Muut esille tulevat asiat**

Ensi kerralla käsittelyssä Celia, hyväkuntoisten ikääntyneiden kirjastopalvelut ja Suomi 100 -teeman mukainen toiminta, jota ikääntyneille voitaisiin järjestää. Muistakaa jakaa ideoita kokousten lisäksi myös Facebookin ryhmässä.

1. **Seuraava kokous**

Seuraava kokous pidetään Turun kaupunginkirjastossa 17.11. klo 13-15.